Zhrnutie stanoviska európskeho dozorného úradníka pre ochranu údajov k návrhu nariadenia, pokiaľ ide o zmenu informačnej siete poľnohospodárskeho účtovníctva na informačnú sieť poľnohospodárskej udržateľnosti

(2022/C 440/06)

(Úplné znenie tohto stanoviska je k dispozícii v anglickom, francúzskom a nemeckom jazyku na webovom sídle európskeho dozorného úradníka pre ochranu údajov https://edps.europa.eu)

Európska komisia 22. júna 2022 vydala návrh nariadenia Európskeho parlamentu a Rady, ktorým sa mení nariadenie Rady (ES) č. 1217/2009, pokiaľ ide o zmenu informačnej siete poľnohospodárskeho účtovníctva na informačnú sieť poľnohospodárskej udržateľnosti (1).

Cieľom návrhu je upraviť spracúvanie osobných údajov v súvislosti so zberom hospodárskych, environmentálnych a sociálnych údajov na úrovni poľnohospodárskeho podniku, ako aj ďalšiu správu a používanie takých údajov v rámci informačnej siete poľnohospodárskej udržateľnosti (ďalej len „ISPU“). Európsky dozorný úradník pre ochranu údajov víta v tejto súvislosti výslovné odkazy na potrebu dodržiavať tak všeobecné nariadenie o ochrane údajov (2), ako aj nariadenie o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie (3). EDPS tiež víta, že pri uvedení vymedzenia relevantných pojmov, akými sú „osobné údaje“ a „spracúvanie“ obsahuje návrh odkazy na všeobecné nariadenie o ochrane údajov a nariadenie o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie. V záujme právnej istoty však EDPS dôrazne odporúča navrhnuté vymedzenie pojmov prehodnotiť s cieľom zaistiť, aby boli odkazy na všeobecné nariadenie o ochrane údajov aj nariadenie o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie uvádzané systematicky a jednotne a aby sa zabránilo zavedeniu vymedzení pojmov, ktoré už tieto nástroje obsahujú.

EDPS s uspokojením konštatuje, že pokiaľ Komisia alebo styčné agentúry budú poskytovať individuálne údaje, údaje poľnohospodárov a všetky ostatné individuálne podrobné údaje získané v zmysle tohto návrhu budú anonymizované alebo pseudonymizované. Anonymizácia aj pseudonymizácia sú dôležitými technikami na zmiernenie rizík v oblasti ochrany osobných údajov. Ako už bolo povedané, EDPS považuje za dôležité zachovať jasné odlíšenie týchto pojmov, keďže pseudonymizované údaje sa môžu stále vzťahovať na identifikovateľnú osobu, a preto sa považujú za osobné údaje.

Pokiaľ ide o zverejňovanie údajov ISPU, európsky dozorný úradník pre ochranu údajov pripomína, že každá požiadavka na zverejnenie osobných údajov má okrem toho, že je stanovená zákonom, spĺňať aj ďalšie požiadavky vyplývajúce z článku 52 ods. 1 Charty a článku 6 ods. 3 všeobecného nariadenia o ochrane údajov. EDPS sa domnieva, že návrh vo svojej súčasnej podobe neuvádza konkrétny dôvod verejného záujmu, ktorý by odôvodňoval zverejnenie osobných údajov v identifikovateľnej forme, a to ani v prípade, že by údaje boli pred zverejnením pseudonymizované. EDPS preto odporúča spresniť, že verejnosti možno sprístupniť len riadne anonymizované údaje ISPU.

EDPS sa domnieva, že určité osobitosti týkajúce sa spracúvania osobných údajov by mali byť upravené skôr v samotnom návrhu než prostredníctvom delegovaných aktov. EDPS sa predovšetkým domnieva, že kategórie osobných údajov, ako aj konkrétne účely, na ktoré sa môžu spracúvať, by mali byť uvedené priamo v návrhu. EDPS ďalej odporúča stanoviť dobu uchovávania (kritériá na jej určenie) v prípade relevantných kategórií osobných údajov a objasniť úlohy zúčastnených subjektov. Keďže cieľom návrhu je vytvoriť IT systém na účely prepojenia databáz, EDPS napokon odporúča zahrnúť do návrhu podrobný opis IT nástroja vrátane úloh a zodpovedností v oblasti ochrany osobných údajov a príslušných uplatniteľných záruk.

1. ÚVOD

1. Európska komisia 22. júna 2022 vydala návrh nariadenia Európskeho parlamentu a Rady, ktorým sa mení nariadenie Rady (ES) č. 1217/2009, pokiaľ ide o zmenu informačnej siete poľnohospodárskeho účtovníctva na informačnú sieť poľnohospodárskej udržateľnosti (ďalej len „návrh“).

2. Hlavným cieľom návrhu je zmeniť nariadenie Rady (ES) č. 1217/2009 ( 4 ) , aby sa zmenila informačná sieť poľnohospodárskeho účtovníctva (ďalej len „ISPÚ“) na informačnú sieť poľnohospodárskej udržateľnosti (ďalej len „ISPU“), a to v záujme zbierania údajov o udržateľnosti na úrovni poľnohospodárskeho podniku. Zmena by prispela tiež k zlepšeniu poradenských služieb pre poľnohospodárov a referenčného porovnávania výkonnosti poľnohospodárskeho podniku.

3. V súčasnosti sa zbierajú údaje najmä na posúdenie hospodárskych aspektov poľnohospodárskych podnikov, ale je potrebné aj posúdenie ich celkovej udržateľnosti vrátane environmentálnych údajov súvisiacich s pôdou, ovzduším, vodou a biodiverzitou, ako aj údajov pokrývajúcich sociálny rozmer poľnohospodárskej činnosti. Zmena na ISPU by umožnila referenčné porovnávanie výkonnosti poľnohospodárskeho podniku oproti regionálnym, národným, či odvetvovým priemerom. Pokiaľ ide o účtovné údaje, účty poľnohospodárskych podnikov predstavujú základný zdroj na hodnotenie príjmov poľnohospodárskych podnikov alebo na vypracovanie štúdie o ich hospodárskej činnosti. Získané informácie sa môžu použiť aj na poskytovanie personalizovaných poradenských služieb a spätnej väzby poľnohospodárom s cieľom zlepšiť udržateľnosť poľnohospodárskych podnikov ( 5 )

4. Návrhom by sa zmenil aj spôsob zhromažďovania údajov, pričom sa by sa okrem iného zabezpečila interoperabilita s inými systémami obsahujúcimi údaje o poľnohospodárskych podnikoch, čo by umožnilo kombinovať údaje pôvodne zozbierané na rôzne účely. Na tento účel by sa zaviedlo jedinečné identifikačné číslo poľnohospodárskeho podniku. Okrem toho sa v návrhu stanovuje aj povinnosť zverejňovať údaje ISPU.

5. Európsky dozorný úradník pre ochranu údajov vydáva toto stanovisko v reakcii na konzultácie s Európskou komisiou z 22. júna 2022 podľa článku 42 ods. 1 nariadenia o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie. V tejto súvislosti európsky dozorný úradník pre ochranu údajov vyzýva spoluzákonodarcov, aby do jedného z odôvodnení návrhu zahrnuli výslovný odkaz na túto konzultáciu.

4. ZÁVERY

32. Vzhľadom na to, čo už bolo uvedené, európsky dozorný úradník pre ochranu údajov odporúča: a) prehodnotiť navrhnuté vymedzenia pojmov s cieľom zaistiť, aby boli odkazy na všeobecné nariadenie o ochrane údajov aj nariadenie o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie uvádzané systematicky a jednotne a aby sa zabránilo zavedeniu vymedzení pojmov, ktoré už tieto nástroje obsahujú; b) zmeniť článok 16 ods. 2 a odôvodnenie 8 návrhu, aby sa odstránil akýkoľvek náznak toho, že by pseudonymizácia zabránila možnosti identifikácie; c) upresniť v článku 16 návrhu, že verejnosti možno sprístupniť len riadne anonymizované údaje ISPU; d) špecifikovať kategórie osobných údajov, aby sa zabezpečilo, že spracúvanie osobných údajov sa obmedzí na to, čo je priamo relevantné a nevyhnutné na splnenie účelov stanovených v návrhu; e) uviesť v normatívnych ustanoveniach návrhu všetky účely, na ktoré môžu byť osobné údaje spracúvané; f) stanoviť dobu uchovávania v prípade relevantných kategórií dotknutých osobných údajov alebo aspoň stanoviť kritériá na určenie takej doby s ohľadom na účely spracovania; g) jasne určiť úlohy rôznych zúčastnených subjektov, akými sú prevádzkovateľ, spoločný prevádzkovateľ alebo sprostredkovateľ; h) keďže cieľom návrhu je vytvoriť IT systém na účely prepojenia databáz, zahrnúť do návrhu podrobný opis IT nástroja vrátane úloh a zodpovedností v oblasti ochrany osobných údajov a príslušných uplatniteľných záruk.

V Bruseli 11. august 2022 Wojciech Rafał WIEWIÓROWSKI

(1) COM(2022) 296 final.

(2) Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).

(3) Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).

(4) Nariadenie Rady (ES) č. 1217/2009 z 30. novembra 2009 o vytvorení siete na zhromažďovanie účtovných údajov o príjmoch a o hospodárskej činnosti poľnohospodárskych podnikov v Európskom spoločenstve (Ú. v. EÚ L 328, 15.12.2009, s. 27).

(5) Odôvodnenie 4 návrhu.